На основу члана 25. став 1. Закона о царинској служби („Службени гласник РС”, број 95/18),

Министар финансија доноси

**ПРАВИЛНИК**

**о поступку издавања службене легитимације царинским службеницима**

"Службени гласник РС", бр. 67 од 20. септембра 2019, 91 од 21. новембра 2024.

Члан 1.

Овим правилником прописује се поступак издавања службенe легитимацијe царинским службеницима.

**Члан 2.**

**Образац службене легитимације царинских службеника су бесконтактне HF RFID NFC картице са чипом, правоугаоног облика димензија 85.60 mm x 53.98 mm са заобљеним ивицама, израђене од ПВЦ материјала.**

**У горњем левом углу предње стране обрасца је натпис (исписан белим словима): „РЕПУБЛИКА СРБИЈА” испод тога исписан текст (белим словима) „Министарство финансија”, а испод тог текста – текст (исписан белим словима) „УПРАВА ЦАРИНА”, испод текста „УПРАВА ЦАРИНА” текст (исписан жутим словима) „СЛУЖБЕНА ЛЕГИТИМАЦИЈА”.**

**У горњем десном углу обрасца налази се знак Управе царина.**

**Испод текста „СЛУЖБЕНА ЛЕГИТИМАЦИЈА” на средини је место за фотографију у боји, димензија 25 x 30 mm, а испод тога на средини „Име и презиме” царинског службеника (исписан жутим, великим словима) са означеним пољем за уписивање имена и презимена царинског службеника који је елипсастог облика чија је позадина тамно плаве боје.**

**Преко доњег десног угла фотографије преклапајући горњи десни угао имена и презимена царинског службеника, налази се водени жиг – Грб РС висине 25 mm; 35 mm од горе, 26 mm од доле, 8 mm са десне стране и 33 mm са леве стране.**

**Испод речи „Име и презиме” на средини је текст (исписан словима црне боје) „ЦАРИНСКИ СЛУЖБЕНИК” у пољу које је елипсастог облика чија је позадина светло плаве боје.**

**Испод речи „ ЦАРИНСКИ СЛУЖБЕНИК” у нивоу речи „Име и презиме” налази се текст „ИД:” (исписан словима црне боје) са означеним местом за уписивање идентификационог броја, који се састоји од пет цифара и означава лични идентификациони број царинског службеника.**

**Испод речи „ИД:” налази се текст „ ДАТУМ:” (исписан црним словима) са означеним местом за уписивање датума израде службене легитимације.**

**У доњем десном углу обрасца налази се „QR КОД”.**

**На средини полеђине обрасца налази се знак Управе царина, а испод се налази натпис (исписан тегет плавим бојама) „РЕПУБЛИКА СРБИЈА”, испод текста „РЕПУБЛИКА СРБИЈА” налази се текст „Министарство финансија”.**

**Испод текста „МИНИСТАРСТВО ФИНАНСИЈА” на средини обрасца налази се текст (исписан словима жуте боје) „СЛУЖБЕНА ЛЕГИТИМАЦИЈА” у пољу које је елипсастог облика чија је позадина тамно плаве боје.**

**Испод текста „СЛУЖБЕНА ЛЕГИТИМАЦИЈА” на средини обрасца је исписан текст (словима црне боје):**

**„Ималац ове легитимације овлашћен je да у обављању послова свог радног места предузима службене радње и мере прописане Царинским законом, Законом о царинској служби и другим прописима”.**

**Испод напред наведеног текста, на средини обрасца налази се „QR КОД” са електронском адресом Управе царина www.carina.rs.**

**У доњем делу, на средини, је текст исписан словима црне боје „Датум издавања:” са местом остављеним за уписивање датума када се издаје службена легитимација царинском службенику.**

**Полеђина обрасца службене легитимације царинских службеника, који су на основу члана 28. став 1. Закона о царинској служби („Службени гласник РС”, бр. 95/18 и 144/20) овлашћени да носе оружје и муницију има идентичну садржину из ст. 10–15. овог члана осим што, после текста „Ималац ове легитимације овлашћен је да у обављању послова свог радног места предузима службене радње и мере прописане Царинским законом, Законом о царинској служби и другим прописима” садржи, на средини, и наредни текст: „Ималац ове легитимације има право и обавезу да носи службено оружје, а може га употребити под условима и на начин које је прописао министар.**

\*Службени гласник РС, број 91/2024

Члан 3.

Захтев за издавање службене легитимације подноси руководилац организационе јединице у којој је царински службеник распоређен (руководилац сектора, руководилац организационе јединице која је ван састава сектора и управник царинарнице).

Захтев из става 1. овог члана садржи: име и презиме, јединствен матични број грађана (у даљем тексту ЈМБГ), идентификациони број, назив организационе јединице и радно место царинског службеника, датум подношења захтева и потпис руководиоца организационе јединице, односно управника.

Захтев за издавање службене легитимације (са две фотографије у боји царинског службеника, димензија 25 х 30 mm) доставља се надлежној организационој јединици за људске ресурсе у седишту Управе царина.

Члан 4.

Надлежна организациона јединица за људске ресурсе у седишту Управе царина:

1) уноси у легитимацију име и презиме царинског службеника, његов индентификациони број и датум издавања;

2) израђује и доставља легитимације организационим јединицама;

3) води евиденције о задуженим, враћеним (раздуженим) и несталим службеним легитимацијама свих организационих јединица.

Обрасце службене легитимације набавља надлежна организациона јединица у Сектору за финансијске, инвестиционе и правне послове у седишту Управе царина.

Члан 5.

Задужење, враћање (раздуживање) и пријава нестанка службене легитимације обављају се у организационој јединици у којој је царински службеник распоређен, на одговарајућем реверсу, повратници и пријави, који се израђују у три примерка, од којих је:

1) први примерак – за царинског службеника;

2) други примерак – за досије царинског службеника, након стављања идентификационог броја у пасивну евиденцију;

3) трећи примерак – за надлежну организациону јединицу за људске ресурсе у седишту Управе царина.

Члан 6.

Ако царински службеник оштети службену легитимацију, дужан је да је одмах, преко непосредног руководиоца и уз писмено образложење, достави руководиоцу организационе јединице из члана 3. став 1. овог правилника.

Ако царински службеник изгуби или на други начин остане без службене легитимације, дужан је да о томе одмах обавести непосредног руководиоца и службену легитимацију огласи неважећом у службеном гласилу, доказ о оглашавању уз писмено образложење достави руководиоцу организационе јединице из члана 3. став 1. овог правилника.

Надлежни руководилац организационе јединице уз захтев за издавање дупликата, односно нове службене легитимације са две нове фотографије у боји прописаних димензија, доставља надлежној организационој јединици за људске ресурсе у седишту Управе царина и доказе из ст. 1. и 2. овог члана.

Члан 7.

У случају оштећења службене легитимације издаје се дупликат.

У случају битне промене лика или промене имена и презимена царинског службеника издаје се нова службена легитимација.

У случају губитка службене легитимације идентификациони број се брише из активне евиденције, а евидентира се у пасивној евиденцији, додељује се нови и издаје нова службена легитимација.

Члан 8.

Оштећене, као и пронађене, а оглашене неважећим службене легитимације достављају се надлежној организационој јединици за људске ресурсе у седишту Управе царина, ради уништавања.

Члан 9.

Враћене (раздужене) службене легитимације поништавају се бушењем у надлежној организациона јединица за људске ресурсе у седишту Управе царина.

Члан 10.

Царински службеник враћа службену легитимацију:

1) ако му је престао радни однос;

2) ако је распоређен на радно место на којем нема статус царинског службеника;

3) ако је распоређен на друге послове за чије обављање је прописана другачија службена легитимација;

4) за време мировања права и обавеза из радног односа;

5) за време суспензије.

Члан 11.

Службене легитимације које су привремено враћене (мировање права и обавеза из радног односа, суспензија) чувају се у надлежној организационој јединици за људске ресурсе у седишту Управе царина, у металној каси.

Члан 12.

Садржина и изглед службене легитимације царинских службеника (образац) одштампан је уз овај правилник и чини његов саставни део.

Члан 13.

Службене легитимације које су издате царинским службеницима до дана почетка примене овог правилника, без овлашћење за ношење оружја, настављају да важе, а нове ће се издавати у складу са одредбама овог правилника.

Службене легитимације које су издате царинским службеницима, са овлашћењем за ношење оружја, на обрасцу прописаном овим правилником, издаће се у року од шест месеци од дана ступања на снагу овог правилника.

До замене службених легитимација, важиће службене легитимације издате у складу са раније важећим прописима.

Члан 14.

Ступањем на снагу овог правилника престаје да важи Правилник о обрасцу службене легитимације овлашћених царинских службеника („Службени гласник РС”, бр. 18/04, 55/04 и 99/12).

Члан 15.

Овај правилник ступа на снагу осмог дана од дана објављивања у „Служеном гласнику Републике Србије”.

Број 110-00-00352/2019-08

У Београду, 5. септембра 2019. године

Министар,

**Синиша Мали,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" ПРАВИЛНИКА**

Правилник о измени Правилника о поступку издавања службене легитимације царинским службеницима: "Службени гласник РС", број 91/2024-161

**Члан 2.**

**Овај правилник ступа на снагу наредног дана од дана објављивања у „Службеном гласнику Републике Србије”.**

НАПОМЕНА ИЗДАВАЧА: Правилником о измени Правилника о поступку издавања службене легитимације царинским службеницима("Службени гласник РС", број 91/2024) замењен је Прилог - Службена легитимација царинских службеника (види члан 1. Правилника - 91/2024-161).

